Hospitaal sonder water – organisasie gryp inGift of the Givers was Woensdag by die Rahima Moosa-hospitaal in Johannesburg om boorgate te boor. (Foto: Twitter / Gift of the Givers) Die noodlenigingsgroep Gift of the Givers was Woensdag by die Rahima Moosa-hospitaal in Johannesburg om boorgate te boor met die hoop om die ernstige waterkrisis by dié hospitaal te verlig. Die hospitaal sit glo sedert 19 Mei sonder water. Dit midde ŉ derde Covid-19-golf wat hospitale in Gauteng onder enorme druk plaas. Die hospitaal dien boonop as plaasvervanger vir pasiënte wat gewoonlik van dienste by Charlotte Maxeke (CMJH)-hospitaal gebruik sou maak. Dié is nog gesluit nadat ŉ brand vroeër vanjaar groot dele van dié hospitaal vernietig het. “Watervoorsiening aan die hospitaal en omgewing is onverklaarbaar gestaak sonder ’n verduideliking deur waterowerhede,” sê dr. Imtiaz Sooliman, hoof van Gift of the Givers. Sooliman sê die organisasie is deur hospitaalpersoneel en ‑bestuur genader om onder meer met gebottelde water en mobiele toilette hulp te verleen. Hulle is ook gevra om praktiese steun ten opsigte wat watertenks wat glo elke dag by die hospitaal aankom, te bied. “Ons het gebottelde water op 28 en 31 Mei afgelewer. Boorspanne van Gift of the Givers het voorts toestemming van die bestuur en infrastruktuurspan gekry om boorgate vir water te boor. “Ons geoloog, dr. Gideon Groenewald, het die boorperseel geïdentifiseer. Ons sal ook bestaande, vervalle boorgate evalueer met die hoop om dit te herstel. Nuwe boorgate sal water direk aan die hospitaal voorsien.” Sooliman sê krane sal buite die hospitaal aangebring word vir die gemeenskap om te gebruik sodra die water getoets en vir menslike gebruik goedgekeur is. “Die krisis kon nie op ’n meer ongeleë tyd gekom het nie met dié dat Covid-19-getalle in Gauteng skerp toeneem. Boonop dien dié hospitaal ook as een van die voerhospitale vir die Charlotte Maxeke-hospitaal wat tydelik gesluit is. “Lede van omliggende gemeenskappe is ook desperaat op soek na water, wat nóg ’n verhoogde risiko te midde Covid-19 meebring.” Luidens berigte het die hospitaal glo aanvanklik gedink dat ’n foutiewe pomp die oorsaak van die waterskaarste was, maar dit blyk nou dat verouderde water-infrastruktuur die probleem is. Nozuko Mkabayi, uitvoerende hoof van die hospitaal, wou egter nie Maroela Media se navrae beantwoord nie. Benewens die waterprobleme by dié hospitaal heers daar ook kommer oor die groeiende kapasiteitsprobleme by hospitale – veral omdat die CMJH-hospitaal steeds toe is. Pasiënte wat gewoonlik na dié 1 000-bed-hospitaal sou gaan, stroom nou na ander hospitale, waaronder die Rahima Moosa, South Rand en Chris Hani Baragwanath. Dít hou gevolglik etlike kapasiteitsprobleme te midde van die Covid-19-pandemie in. Die DA het sy kommer uitgespreek oor die feit dat daar nog nie ’n datum verskaf is van wanneer die hospitaal sal heropen nie. Volgens Jack Bloom, DA-LP en woordvoerder vir gesondheid, word daar op ’n brandveiligheidsertifikaat deur die Johannesburg-stadsraad gewag. “Intussen ly pasiënte aangesien hulle met vervoer na ander gesondheidsfasiliteite sukkel. “Die waglys vir gewone operasie by die CMJH-hospitaal word boonop by die dag langer. Dit sluit operasies soos knie- en heupvervangings en katarakoperasies in.” Kankerpasiënte wat hulle behandeling elders moet ontvang, ly ook hieronder, sê Bloom. “Mense se lewens is in gedrang – veral dié van kanker- en Covid-19-pasiënte wat met ernstige simptome in intensiewe sorgeenhede behandel moet word.”